Aanslag op taal ís wraaksugtig | Netwerk24
Deur Annie Webb, Durbanville 22 Maart 2018 00:01
Charl Adams ("Ons moet anders dink oor dié sake", 19.03) wil hê daar moet glad nie meer feeste in hoofsaaklik Afrikaans wees nie. Hy stel voor die Woordfees moet vorentoe "inklusiewer" wees, dan sal dit "byval vind".
Raak hy en ander mense soos hy nie móég vir hul eie gekerm en holruggeryde "done me wrong song" nie?
Oprah Winfrey het mense wat so graag slagoffer speel, gemaan dat uitmuntendheid die beste verweer teen diskriminasie is.
Terloops, navorsing (ook in die VSA) het getoon daar bestaan nie iets soos wit bevoorregting nie. Die voorspeller van armoede daar is nie ras nie, maar dat 'n vrou (van enige ras) wat 'n kind kry voordat sy skool klaargemaak het; nie met die pa trou nie en dus geen ondersteuning van hom kry nie; nooit verder leer nie en dus nooit 'n goeie salaris verdien nie. Dáár begin die spiraal van armoede. Dit is 'n eie keuse, te wyte hoogstens aan kultuur – ook 'n keuse. Nie ras, wat onveranderlik is nie. En nie onderdrukking, waarna almal so graag gryp as verskoning vir gebrek aan vordering nie.
Daar ís 'n aanslag op Afrikaans en dit ís wraaksugtig. Maar soos Charl se eis oor feeste, spruit dit uit afguns en niks anders nie.